钦定古今图书集成/明伦汇编/宫闱典/第034卷 > 武帝裴皇后
## 钦定古今图书集成/明伦汇编/宫闱典/第034卷 > 武帝裴皇后

按《南齐书后妃传》：“武穆裴皇后，讳惠昭，河东闻喜人
也。祖朴之，给事中。父玑之，左军参军。后少与豫章王
妃庾氏为娣姒。庾氏勤女工，奉事太祖、昭后，恭谨不
倦，后不能及，故不为舅姑所重。世祖家好亦薄焉。性
刚严，竟陵王子良妃袁氏布衣时有过，后加训罚。昇
明三年，为齐世子妃。建元元年，为皇太子妃。三年，后”
薨，谥穆妃，葬休安陵。世祖即位，追尊皇后，赠玑之金
紫光禄大夫。后母檀氏，馀杭广昌乡元君。旧显阳昭
阳殿，太后、皇后所居也。永明中，无太后、皇后，羊贵嫔
居昭阳殿西，范贵妃居昭阳殿东，宠姬荀昭华居凤
华柏殿，宫内御所居。寿昌画殿。南阁置《白鹭》鼓吹二
部，乾光殿东西头置钟磬，两厢皆宴乐处也。上数游
幸诸苑囿，载宫人从后车，宫内深隐，不闻端门鼓漏
声。置钟于景阳楼上，宫人闻钟声，早起装饰。至今此
钟唯应五鼓及三鼓也。车驾数幸琅邪城，宫人常从
早发。至湖北，埭鸡始鸣。吴郡韩兰英妇人有文辞，宋
孝武世献《中兴赋》，被赏入宫，明帝世用为宫中职僚，
世祖以为博士，教六宫书学。以其年老多识，呼为“韩
公。”